༈ །།རྣལ་འབྱོར་དབང་ཕྱུག་བིརྺ་པའི་རྟོགས་བརྗོད།། ༄། །ན་མཿགུ་རུ་བྷྱེཿ ཤིང་རྟ་ཆེན་པོའི་གྲགས་ཐོབ་པ། །འཇིགས་མེད་དཔལ་ལྡན་ཆོས་སྐྱོང་ནི། །རྗེ་བཙུན་རྡོ་རྗེ་བདག་མེད་མས། །བྱིན་བརླབས་གྱུར་པའི་དུས་དེ་ནས། །དབུ་མ་པར་གྱུར་ས་དྲུག་གི །རྟོགས་པ་མངོན་དུ་མཛད་པས་ན། །རྣམ་རིག་སྲོལ་ལས་འདས་སོ་ཞེས། །རྣམ་པར་ཐར་པ་འཆད་རྣམས་གསུངས། །དབུ་མའི་ཚུལ་དེ་གང་ཡིན་ཞེས། །དྲིས་ཚེ་ཕྱིས་བྱུང་ལམ་འབྲས་པ། །གཞན་ཟེར་དབྱངས་སུ་ལེན་པ་རྣམས། །ཐལ་རང་གཞུང་དུ་དེས་ཞུགས་ཟེར། །འདིས་མཛད་མན་ངག་གཞུང་ལུགས་ནི། །ཐལ་རང་ལུགས་དང་མཐུན་མ་ཡིན། །ལྟ་བ་ངོ་བོ་ཉིད་མེད་ལས། །ལྷག་ཅེས་གསུང་ཞིང་དེ་གཞུང་གིས། །ལྟ་བ་རྟོགས་པ་མིན་ཞེས་དང་། །ལུགས་དེར་རྣམ་གྲངས་མ་ཡིན་པའི། །དོན་དམ་བཤད་པ་མེད་ཅེས་དང་། །ལུགས་དེའི་ཐོས་བསམ་ཤེས་པ་ཡིས། །སྒྲོ་འདོགས་བཅད་པའི་ལྟ་བ་དེ། །དུག་ཅན་ཉིད་དུ་གསལ་བར་གསུངས། །ཐལ་རང་གཞུང་དུ་ཆོས་ཀྱི་དབྱིངས། །མེད་པར་དགག་པ་ཁོ་ན་དང་། །གཉིས་མེད་རང་རིག་རང་གསལ་དང་། །སྣང་བ་སེམས་སོགས་རིགས་པས་བཀག །རྣལ་འབྱོར་དབང་ཕྱུག་མན་ངག་གི །ལམ་གྱི་གཞུང་ཤེས་དེ་དག་ལས། །རིམ་པ་བཞིན་དུ་ལྡོག་ནས་གསུངས། །སློབ་དཔོན་ཟླ་བ་གྲགས་པས་ནི། །ཆོས་སྐྱོང་གྲུབ་པ་ཐོབ་རྗེས་སུ། །ཐལ་འགྱུར་ལུགས་ཀྱི་སྟོང་ཉིད་ནི། །འཇིགས་ནས་སྤངས་པ་ཡིན་ཞེས་དང་། །ཡེ་ཤེས་སྙིང་པོས་ཆོས་སྐྱོང་ནི། །ཤིང་རྟ་ཆེན་པོ་ཉིད་གྱུར་ཀྱང་། །བདེན་གཉིས་རྣམ་འབྱེད་རྨོངས་ཞེས་པ། །བཤད་ཟིན་དེ་ལ་བསམས་པ་ཡིན། །འོ་ན་དབུ་མ་གང་ཞེ་ན། །སྔགས་ཀྱི་དབུ་མ་ཁོ་ན་སྟེ། །སྐལ་བཟང་སྔགས་སུ་ཞུགས་ཙམ་ནས། །དབུ་མ་ཉིད་དུ་ངེས་ཕྱིར་རོ། །སྔགས་ཀྱི་དབུ་མ་ཞེས་བྱ་བའི། །རྣམ་གཞག་བཤད་པ་མེད་ཅེ་ན། །སྤྲོས་བྲལ་རྟོགས་པའི་ཐབས་ལ་ནི། །གསང་སྔགས་ཁྱད་པར་འཕགས་གྱུར་ན། །དེ་རྟོགས་པ་དེ་གྲུབ་པའི་མཐའ། །སྨྲ་བ་ལྔ་པ་ཞིག་ཡིན་ནམ། །རྒྱུད་དུ་ལྟ་བ་རིམ་འཇུག་ཚེ། །ངོ་བོ་ཉིད་མེད་སྨྲ་བ་ལས། །གོང་དུ་དགྱེས་པ་རྡོ་རྗེ་ལ། །འཇུག་པར་བཤད་པ་མ་ཡིན་ནམ། །ལྟ་བ་ལྷན་ཅིག་སྐྱེས་ཡེ་ཤེས། །ཕ་རོལ་ཕྱིན་ལས་མི་རྙེད་པ། །བླ་མའི་དུས་ཐབས་བསྟེན་པ་ལས། །རྙེད་ཅེས་དང་ནི་འཕགས་པ་ལྷས། །ཆོས་ཀུན་རྨི་ལམ་སྒྱུ་འདྲ་ཞེས། །སངས་རྒྱས་པ་ཀུན་སྨྲ་མོད་ཀྱི། །ཞེས་སོགས་གསུངས་ཕྱིར་གསང་སྔགས་ཀྱི། །དབུ་མ་ཁོ་ན་དབུ་མ་ཆེ། །རྗེ་བཙུན་གྲགས་པས་ལྗོན་ཤིང་དུ། །ཐོག་མར་སྔགས་ཀྱི་ལྟ་བ་བསྟན། །དེ་ཉིད་རྣལ་འབྱོར་དབང་ཕྱུག་གི །མན་ངག་ལུགས་ཀྱི་རིམ་པའོ། །རྣམ་རིག་པ་དག་གསང་སྔགས་ལ། །འཇུག་ཚེ་ཐལ་རང་ལུགས་མི་དགོས། །རང་གཞུང་ཉིད་ནས་དེར་ཞུགས་ཚེ། །སྔོན་གྱི་ལྟ་ངན་འདོར་དགོས་མེད། །གཉིས་མེད་ཡེ་ཤེས་བདེན་གྲུབ་པ། །ལུགས་དེར་ཡོད་པས་འདོར་ཞེ་ན། །དེ་མ་བཀག་ཀྱང་དེར་འཛིན་པ། །འགོག་པ་ལུགས་དེར་ཡོད་པས་ཆོག །གཉིས་མེད་ཡེ་ཤེས་གང་ཟག་གི །བདག་ཏུ་རྨོངས་པ་ཟློག་པའི་ཕྱིར། །བརྟག་པ་གཉིས་པར་གང་ཟག་གི །བདག་མེད་ཐོག་མ་ཉིད་དུ་བསྟན། །ཆོས་ཀྱི་བདག་མེད་རྒྱས་པ་ནི། །ཐལ་རང་གཞུང་ལ་རག་ཅེ་ན། །མན་ངག་གཞུང་འདིར་སེམས་ལས་གཞན། །མེད་པར་ཐག་ཆོད་སེམས་ཉིད་ཀྱང་། །འཛིན་པ་མེད་པར་ཐག་བཅད་པས། །ཆོས་བདག་ལྷག་མར་ལུས་པ་མེད། །དེ་ཙམ་ཞིག་ནི་ཐལ་རང་གི །གཞུང་ལ་ལྟོས་པ་མ་ཡིན་པར། །ལམ་འབྲས་དང་ནི་སྤྲོས་མེད་ཀྱི། །མན་ངག་ཉིད་ལས་ལེགས་པར་གྲུབ། །རྣལ་འབྱོར་དབང་ཕྱུག་ཀླུ་སྒྲུབ་གཞུང་། །རྣལ་འབྱོར་སྤྱོད་པའི་སྲོལ་བཞིན་དུ། །བཀྲལ་ལ་འགྱོད་པ་མི་མངའ་བཞིན། །རྡོ་རྗེ་ཐེག་པའི་རྩེ་མོར་བྱོན། །ཞེས་པ་རྡོ་རིང་ཀུན་སྤངས་པའི། །ཆོས་ཚན་བཅོ་ལྔའི་ཐོག་མ་སྟེ། །ནེའུ་ཐོག་གི་བླ་མ་འགའ། །ལམ་འབྲས་གསུང་བའི་ཕྱག་ཏུའང་ཕུལ།། །།བྷ་ཝནྟུ།།